A close-up of a sign

Description automatically generated

**Archwiliad Sicrwydd gan AGC**

**Allwch chi ein helpu ni gyda'n gwaith?**

**Pwy yw AGC?**

Mae'r daflen hon yn dweud wrthoch am bwrpas yr archwiliad sicrwydd.

Mae hefyd yn dweud wrthoch pam y mae arolygwyr eisiau clywed eich barn a'r math o beth y gallen nhw ei ofyn i chi.

Tîm o arolygwyr ydym ni sy'n edrych ar sut mae pobl yn cael eu helpu a’u hamddiffyn a sut maen nhw’n derbyn gofal yn yr ardal lle'r ydych yn byw.

**Pam bod arolygwyr yn ymweld â ni?**

Mae arolygwyr eisiau gweld beth sy'n gweithio’n dda a beth allai weithio'n well i bobl sydd angen help a diogelwch gan yr awdurdod lleol a’r bwrdd iechyd lleol.

**Pam ydw i wedi cael fy newis i gymryd rhan?**

Rydym eisiau gwybod beth yw eich barn am y cymorth a roddwyd i chi a pha mor dda y mae gweithwyr proffesiynol yn gweithio gyda'i gilydd i'ch helpu.

**Beth fydd angen i mi ei wneud?**

Gallai arolygwyr:

* Cwrdd ar y cyfrifiadur, ar y ffôn neu yn wyneb-i-wyneb i siarad am y cymorth rydych yn ei dderbyn.
* Gofyn a fyddech chi'n hapus i gwblhau arolwg byr.

Mae arolygwyr yna i weld sut rydych yn cael eich helpu - nid ydyn nhw am gadw llygad arnoch chi.

Nid oes rhaid i chi rannu gwybodaeth bersonol gyda nhw.

**Oes rhaid i mi gymryd rhan?**

Dim os nad ydych eisiau cymryd rhan. Byddwch yn cael eich holi cyn unrhyw gyfarfod os ydych yn fodlon i'r arolygwr fod yna neu siarad â chi.

Rydyn ni eisiau clywed eich barn ond chi biau’r dewis - gallwch ddweud 'dim diolch' ar unrhyw adeg.

**Beth fydd yr arolygwr yn ei wneud â'r wybodaeth y byddaf yn ei rhoi iddo?**

Mae'r hyn yr ydych yn ei ddweud wrthym yn breifat, heblaw bod yr arolygwr yn credu eich bod chi neu rywun arall yn cael eich niweidio. Os oes rhaid i ni ddweud wrth rywun arall am yr hyn rydych wedi’i ddweud, byddwn yn dweud wrthoch chi cyn gynted â phosib. Gweler ein Hysbysiad Preifatrwydd ar

<https://arolygiaethgofal.cymru/sut-rydym-yn-defnyddioch-gwybodaeth-bersonol>

**Beth sy'n digwydd ar ddiwedd yr archwiliad sicrwydd?**

Byddwn yn dweud wrth uwch-reolwr y gwasanaethau cymdeithasol am yr hyn rydym wedi’i glywed fel eu bod yn gallu meddwl am sut i wella'r gwasanaethau maen nhw’n eu darparu.

**Beth os ydw i eisiau cwyno am yr archwiliad sicrwydd?**

Bydd yr arolygydd yn gallu dweud wrthoch chi sut i wneud hyn, neu gallwch chi:

**Ysgrifennu atom:**

Arolygiaeth Gofal Cymru

Swyddfeydd Llywodraeth Cymru

Sarn Mynach

Cyffordd Llandudno

Conwy

LL31 9RZ  
  
**Ffoniwch ni:**

0300 790 0126

**Anfon e-bost atom:**

[AGC.AwdurdodLleol@llyw.cymru](mailto:AGC.AwdurdodLleol@llyw.cymru)

**Defnyddio ein gwefan:**

[www.arolygiaethgofal.cymru](http://www.arolygiaethgofal.cymru)